28 шықәса раԥхьа, 1993 шықәса цәыббрамза 30 рзы иҟалаз ахҭыс, ҳҭоурых аҿы иналукааша аҵакы ду амоуп. Аҧсны аҵеицәа нагақәа рымчала ихырқәшахеит 413 мшы ицоз аӷа хәымга-ақырҭуа иабашьра.
Аҧсны Аҳәынҭқарра ашьаҭаркҩы Владислав Арӡынба инапхгарала зықьҩыла Аҧсны ахьчаҩцәа гәымшәақәа иаадырҧшит афырхаҵара, дара рыбзоурала иахьа ҳтәыла аҿиара амҩа иануп, ахы иақәиҭуп. 1992-1993 шықәсқәа раан акыр ацхыраара ҳарҭеит Нхыҵ-Кавказтәи ҳашьцәа, Урыстәылантәи, иара убас егьырҭ аҳәынҭқаррақәа рыҟнытә хатәгәаҧхарала иааз, абџьар аанкыланы иҳацеибашьуаз, хьаҵрак ҟазымҵаз ҳадгылаҩцәа ҕьеҩқәа!
Гәык-ҧсыкала иахьатәи амш шәыдаҳныҳәалоит , аветеранцәа, аҧсадгьыл зхы ақәызҵаз ҳҵеицәа ранацәа, рабацәа! Нагӡара ақәзааит ҳажәлар раӡәкреи, ргәымшәареи, рфырхаҵареи ирылҵшәоу Ҳиааира Ду! Ишәзеиҕьаҳшьоит анасыҧ, аманшәалара, аҭынчра!
Аҟәа араион Ахадареи араион Еизара алахәылацәеи рыхьӡала!